贈{巩/言}光上人草書歌
作者：吳融
朝代：唐

paragraphs: 篆書樸，隸書俗，草聖貴在無羈束。
江南有僧名{巩/言}光，紫毫一管能顚狂。
人家好壁試揮拂，瞬目已流三五行。
摘如鉤，挑如撥。
斜如掌，迴如斡。
又如夏禹鏁淮神，波底出來手正拔。
又如朱亥鎚晉鄙，袖中擡起腕欲脫。
有時軟縈盈，一穗秋雲曳空闊。
有時瘦巉岩，百尺枯松露槎枿。
忽然飛動更驚人，一聲霹靂龍虵活。
稽山賀老昔所傳，又聞能者惟張顚。
上人致功應不下，其奈飄飄滄海邊。
可中一入天子國，絡素裁縑灑毫墨。
不繫知之與不知，須言一字千金值。